ชาวสวนทุเรียน ตัด "หมอนทอง" ส่งขายตลาดมลายูบางกอกยะลา คึกคัก
ชาวสวนทุเรียนในพื้นที่อำเภอบันนังสตา กรงปินัง ธารโต และจังหวัดใกล้เคียง ได้ทยอยขนทุเรียนหมอนทอง ซึ่งเป็นทุเรียนเศรษฐกิจ นำใส่รถยนต์กระบะ มาขายที่ตลาดรับซื้อทุเรียน สี่แยกมลายูบางกอก ถนนสาย 15 ตำบลสะเตง อำเภอเมือง จังหวัดยะลา กันอย่างต่อเนื่อง หลังทุเรียนหมอนทองแก่ได้ที่ ตามเปอร์เซ็นต์ที่บรรดาพ่อค้ารับซื้อต้องการ นอกจากนี้เกษตรกรก็ยังนำทุเรียนพันธุ์ก้านยาว ชะนี รวมทั้งทุเรียนบ้าน พวงมณี กระดุม มาส่งขายให้กับพ่อค้าด้วย ซึ่งพ่อค้ารับซื้อก็จะรับซื้อทุเรียนทุกพันธุ์ โดยจะมีการต่อรองราคา และเลือกดูคุณภาพทุเรียนก่อนที่จะตกลงซื้อขายกัน หากชาวสวนพอใจก็ขายได้ทันที หากไม่ได้ราคาตามต้องการ ก็จะมีพ่อค้ารายอื่นที่รอรับซื้ออยู่จำนวนมาก ที่บริเวณริมสองฝั่งถนน          ขณะที่บรรดารถขนทุเรียนชาวสวนที่มาจากหลากหลายพื้นที่ รวมทั้งรถของพ่อค้ารับซื้อทุเรียนที่มีจำนวนมาก ทำให้การจราจรที่ตลาดมลายูบางกอก หนาแน่น โดยเฉพาะช่วงเย็น ๆ ใกล้พลบค่ำไปจนถึงช่วงดึก ซึ่งทางเจ้าหน้าที่ตำรวจสถานีตำรวจภูธรเมืองยะลา ได้จัดกำลังมาดูแลรักษาความปลอดภัย รวมถึงจัดการจราจรเพื่อให้ประชาชนสัญจรไปมาอย่างสะดวก นอกจากนี้ทางเทศบาลนครยะลา ก็ได้ติดตั้งป้ายคัทเอ้าท์ ห้ามมิให้ประชาชนวางขายบนทางเท้าไหล่ทาง เพื่อให้การจราจรคล่องตัว          พ่อค้ารับซื้อทุเรียน บอกว่า ปีนี้รายได้ไม่ค่อยดี เนื่องจากมีร้านใหญ่มารับซื้อจำนวนมาก ชาวสวนบางรายก็จะนำไปส่งขายให้กับร้านรับซื้อใหญ่ ที่ให้ราคาดีกว่าแต่ก็พออยู่ได้ จะรับซื้อทุเรียนทุกชนิดจากชาวสวน โดยจะนำไปส่งต่อให้กับพ่อค้าคนกลาง เพื่อส่งไปขายยังจังหวัดอื่นต่อไป ส่วนการคัดทุเรียนนั้น ก็จะคัดเลือกทุเรียนที่มีคุณภาพ ความสุกของเนื้อทุเรียน อยู่ที่ 65-70 เปอร์เซ็นต์ บางร้านก็จะรับที่เนื้อทุเรียน 75-80 เปอร์เซ็นต์          ขณะชาวสวนอำเภอบันนังสตา บอกว่า ในปีนี้เพิ่งจะนำทุเรียนหมอนทองมาขายเป็นรุ่นแรก ช่วงนี้ทุเรียนหมอนทองเริ่มทยอยสุกตามเปอร์เซ็นต์ที่ตลาดต้องการ พ่อค้าให้ราคา กิโลกรัมละ 65 บาท ก็ถือว่าราคายังดีอยู่          สำหรับราคารับซื้อในช่วงนี้ ทุเรียนบ้าน ก้านยาว ชะนี จะอยู่ที่ประมาณ กิโลกรัมละ 40 บาท หมอนทอง กิโลกรัมละ 65 บาท ส่วนทุเรียนเป็นรู ราคากิโลกรัมละ 10 บาท ทั้งนี้จากการคาดการณ์จังหวัดยะลา ซึ่งมีพื้นที่ปลูกทุเรียนกว่า 67,000 ไร่ เนื้อที่เก็บเกี่ยวประมาณ 48,000 ไร่ จะให้ผลผลิตกว่า 41,000 ตันต่อปี สร้างรายได้ 1,600 ล้านบาทต่อปี#ทุเรียนมลายูบางกอกยะลา #สร้างรายได้ #สำนักข่าวกรมประชาสัมพันธ์ #NNT #ILOVETHAILAND